לוי השיק את הפעילות בסניף "רמי לוי שיווק השקמה" בגבעת שאול שבירושלים, בנוכחות שר התקשורת, משה כחלון, מנכ"ל משרד התקשורת, עדן בר טל, ובני משפחתו ועובדיו של לוי. רמי לוי בהשקת הרשת, היום	צילום: נועם מושקוביץ	"כאשר הודענו על פתיחת האפשרות לפעילות של מפעילי סלולר וירטואליים עמד המחיר הממוצע לדקת שיחה לאוכלוסיות הרלוונטיות על 70 אגורות לדקה, ורמי אמר לי כבר אז שהוא מתכוון להציע מחיר של 20 אגורות לדקה" סיפר כחלון באירוע. "עד לפני מספר חודשים היה קשה אפילו לעבור בין החברות הקיימות, ולאחר שטיפלנו בנושא אני שמח שהתחרות בשוק הסלולר מתעוררת, ואנחנו צפויים לכניסה של עוד חברות ולהוזלות מחירים גם בהמשך". לוי אמר כי שאיפתו היא לאפשר לקהל רחב בשוק הסלולר שאינו מצוייד בכוח מספק להשיג מחירים נוחים. "אצלנו לא יהיו חבילות ולא תשלומים חבויים – מה שצרכת זה מה שתשלם עליו", הוסיף.
פעילות הסלולר של רמי לוי מתבצעת באמצעות רשת פלאפון, לאחר שהצדדים חתמו על הסכם ביניהם לפני כשנה. עבור כל לקוח שתגייס רמי לוי היא תשלם סכום קבוע לפלאפון, וכמו כן תעביר לה סכומים הנגזרים מכמות השימוש בפועל של הלקוח ברשת, דהיינו דקות השיחה, ה-SMS והגלישה הסלולרית. לוי השיק את הרשת כאשר הוא מציע למכירה מכשיר נוקיה C201, שאותו מוכרות חברות הסלולר הגדולות מזה שלושה חודשים, בעלות של 350 שקלים. בהמשך יוצעו ללקוחות שלושה סמארטפונים של חברת HUAWEI, הפועלים באמצעות מערכת ההפעלה אנדרואיד במחירים של 700-800 שקלים. ייתכן שבעוד מספר חודשים, כאשר יסתיימו תהליכי העיברות, ימכרו ברשת של לוי גם טלפונים מסדרת ASHA של נוקיה, שהוכרזו לפני כחודש, הנחשבים לזולים אך בעלי יכולות הרצת אפליקציות בדומה לסמארטפונים הפשוטים.